text: Polakker tror på olie i sønderjylland.
  26 november 2010 kl. 08.06
  Store chancer for at finde olie i den sønderjyske undergrund.
  Der er så store chancer for at finde olie i den sønderjyske undergrund, at der nu skal foretages en prøveboring. Der kan være milliarder at hente.
  Det er polske eksperter fra selskabet PGNiG, der har undersøgt undergrunden.
  Og nu er Nordsøfonden og det polske selskab enige om at lave en prøveboring - formentlig ved byen Kiding mellem Aabenraa og Sønderborg.
  Det er nemlig her, at der er størst chance for at finde en olielomme i undergrunden.
   - Vi skal undersøge, hvor meget olie der er dernede. Og derefter kan vi vurdere, om det kan betale sig at udvinde det, siger projektleder Hans Koch til dr.dk/syd
  Vurderingen bygger på et detaljeret 3D-kort over den sønderjyske undergrund. Kortet blev tegnet udfra en lang række målinger, som polakkerne foretog sidste efterår.
  Nordsøfonden er den danske stats olieselskab, og direktøren Peter Helmer Steen er meget spændt på projektet.
  - Vi tror på, at der er gode muligheder. Og vi taler om, at der kan ligge flere millioner tønder olie der i undergrunden. Det har en værdi af flere milliarder kroner, siger han til dr.dk/syd.
  